Möhr

duum|Linnenallee von Hoff Möhr
Möhr () is en lütten Oort in de Gemeen Snevern in’n Landkreis Heidkreis, Neddersassen. Binnen de Gemeen höört de Oort to de polietsche Oortschop Häbe.

 Geografie 

De Oort liggt in de Lümbörger Heid un in dat Naturschuulrebeed Lümbörger Heid. Dicht bi’n Hoff löppt de Böhm langs, de sik ut dat Pietzmoor bi Möhr spiest.

De Naveröörd sünd Baal in’n Noorden, Bockhäbe, Wulfsbarg, Tütsbarg un Benninghöben in’n Noordoosten, Schaal in’n Süüdoosten, Häbe in’n Süden, Pietz, Fraas un Hämsen in’n Süüdwesten un Snevern in’n Noordwesten.

 Historie 

Siet 1982 hett de Alfred Toepfer Akademie för Naturschuul ehren Seet op’n Hoff Möhr. De Hoff is as Bodenkmaal schuult.

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Woltern in’n Kanton Soltau höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Neenkerken in’n Kanton Wasra.

De Oort hett vör 1852 to de Amtsvaagdie Snevern in dat Amt Rodenborg tohöört, denn von 1852 bet 1859 to dat Amt Snevern un von 1859 bet 1885 to dat Amt Soltau. Na 1885 weer dat in’n Kreis Soltau. 1977 is dat Deel von’n Landkreis Soltau-Fambossel worrn, de 2011 den Naam Landkreis Heidkreis kregen hett.

De Oort höört von öllers bi de Gemeen Häbe mit bi, de an’n 1. März 1974 mit de Gemeenreform in Neddersassen Deel von de Gemeen Snevern worrn is. Sietdem höört Möhr binnen de Gemeen to de Oortschop Häbe, de en egen Oortsvörsteiher hett.

 Inwahnertall 

 Religion 

Möhr is evangeelsch-luthersch präägt un höört to dat Kaspel von de Fredenskark in Häbe. Düsse Kark is 1956 boot un 1961 egenstännige Karkengemeen worrn. Vörher hett de Oort to dat Kaspel von de Peter-un-Paul-Kark in Snevern tohöört.

För de Kathoolschen is de St.-Ansgar-Kark in Snevern tostännig, de siet 1. November 2006 to de St.-Maria-Karkengemeen in Soltau tohöört. De St.-Ansgar-Kark is 1963 boot un an’n 1. Januar 1964 egenstännige Karkengemeen worrn. Vörher is dat Rebeed ok al von de St.-Maria-Kark in Soltau betreut worrn.

De Doden warrt op’n Karkhoff Häbe begraven.

 Weertschop un Infrastruktur 

För Möhr is de freewillige Füürwehr Häbe mit tostännig.

 Verkehr 

Möhr liggt an de Landsstraat 170, de in’n Noordwesten över Snevern, Lünzen un Grauen na Hemslingen an de Bundsstraat 71 ran geiht un in’n Süüdoosten na Häbe an de Bundsstraat 3. De B 3 löppt in’n Noorden över Wintemaur an de Chaussee un Will op Bookholt un Buxthu to. Von Häbe geiht in’n Süden von de L 170 de Kreisstraat 1 af na Soltau.

De nächste Autobahn is de Autobahn 7 (Afsnidd Hamborg–Hannover). De Opfohrt 43a Snevern liggt so ölven Kilometer in’n Oosten von Möhr an de B 3.

De nächste Bahnhoff is so bi veer Kilometer wied weg in’n Noordwesten de Bahnhoff Snevern an de Heidbahn.

 Footnoten 

 Weblenken 

Kategorie:Oort
Kategorie:Landkreis Heidkreis